
Lokacija: Geotermalno sportsko rekreacijski park Wellovar, 
Veliko Korenovo 93a, 43000 Bjelovar | Površina: 35,27 m²


	Datum objave
	14. rujna 2026.g.

	Rok za podnošenje prijava [datum i vrijeme]
	18. rujna 2026.g. do 15:00 sati

	Adresa / e-mail za dostavu
	info@pro-konzalting.hr 

	Kontakt za pojašnjenja
	098 9830 942 (Adela)

	Planirani početak rada
	01. listopada 2026.g.



Na temelju provedbe Natječaja Termi Bjelovar d.o.o. za zakup poslovnog prostora na lokaciji Geotermalno sportsko rekreacijskog parka Wellovar (dalje u tekstu: GSRP Wellovar), Veliko Korenovo 93a, Pro konzalting d.o.o. kao korisnik poslovnog prostora objavljuju sljedeći

JAVNI POZIV
za uključivanje lokalnih proizvođača i ponuđača u izložbeno-prodajni prostor u objektu GSRP Wellovar
1. Predmet javnog poziva
Predmet javnog poziva je iskaz interesa i uključivanje lokalnih proizvođača, obrtnika, OPG-ova, trgovačkih društava i drugih registriranih ponuđača u zajednički izložbeno-prodajni prostor na lokaciji GSRP Wellovar u Velikom Korenovu. 
Izložbeno-prodajni prostor ima namjenu predstaviti i ponuditi kupcima lokalne proizvode, suvenire, rukotvorine, prehrambene i druge proizvode dopuštene za maloprodaju, uz naglasak na proizvode s područja Bjelovara, Bjelovarsko-bilogorske županije i šire turističke regije, sukladno odobrenom konceptu i važećim propisima.
U sastavu Izložbeno-prodajnog prostora nalazi se info-punkt eVisitBB, promocija digitalne platforme koja objedinjuje turističku ponudu regije. Operativno upravljanje konceptom prstora i povezivanje s platformom eVisitBB provodi Pro konzalting d.o.o. kao nositelj Konzorcija eVisitBB, u suradnji s Termama.

2. Model poslovne suradnje, korištenje prostora 
TERME Bjelovar d.o.o. stavljaju na raspolaganje prostor površine 35,27 m² za potrebe izložbeno-prodajnog prostora. Pro konzalting d.o.o. ima ovlasti ugovoriti  lokalne proizvođače i ponuđače u izložbeno-prodajni prostor koji će se urediti na navedenoj lokaciji.





3. Trajanje i organizacija poslovne suradnje
Uključivanje pojedinih lokalnih ponuđača u prodajni asortiman može biti vremenski ograničeno, sezonsko ili kontinuirano, ovisno o vrsti proizvoda, raspoloživom prostoru, kvaliteti ponude i komercijalnoj održivosti.
Početak rada Izložbeno-prodajnog prostora, te operativni uvjeti utvrđuju se ugovorom između Pro konzalting d.o.o. i odabranih lokalnih ponuđača, nakon provedenog  odabira ponuda po završetku ovog javnog poziva.
Nakon objave popisa prihvaćenih ponuditelja sa istima će se sklopiti Ugovor o komisijskoj prodaji.
4. Namjena, sadržaj i standard ponude
Cilj je uključiti veći broj kvalitetnih lokalnih proizvođača i ponuđača te osigurati transparentan, raznolik i autentičan asortiman lokalnih proizvoda, u skladu s kapacitetom prostora i komercijalnom održivošću.
Svaki uključeni ponuđač odgovoran je za zakonitost svojih proizvoda, potrebne deklaracije, sljedivost i zdravstvenu ispravnost proizvoda te za dostavu dokumentacije potrebne za zakonitu prodaju. Organizaciju prodaje, fiskalizacije, izdavanja računa, evidencije prometa i operativnog rada prostora uređuje Pro konzalting d.o.o. u skladu s ugovorima i važećim propisima.
Radno vrijeme izložbeno-prodajnog prostroa usklađuje se s radnim vremenom poslovanja GSRP Wellovar, prema dogovoru Terma i Pro konzalting d.o.o.
5. Prihvatljivi lokalni ponuđači
U Izložbeno-prodajni prostor se mogu uključiti OPG-ovi, obrti, trgovačka društva, zadruge i druge pravne ili fizičke osobe koje su registrirane, odnosno ovlaštene za proizvodnju i/ili stavljanje na tržište proizvoda ili usluga koje predlažu za uključivanje u ponudu.
Ponuđač mora poslovati u skladu s važećim propisima te, za proizvode za koje je to potrebno, raspolagati odgovarajućim deklaracijama, certifikatima, rješenjima, dokazima o podrijetlu ili drugom propisanom dokumentacijom.
Prednost će imati ponuđači čiji proizvodi imaju izraženu lokalnu, tradicijsku, turističku, autentičnu ili inovativnu vrijednost te su prikladni za prodaju posjetiteljima GSRP Wellovar.
6. Sadržaj prijave
Ponuđači su u svojoj prijavi dužni dostaviti (Prilog 1):
- dokaz o registraciji ili drugi odgovarajući dokaz o ovlaštenju za proizvodnju/prodaju, prema vrsti prijavitelja.
- kratak opis ponuđača i proizvoda koji se predlažu za uključivanje u prodaju, uz cjenik proizvoda.
- podatak o proizvodnim kapacitetima, mogućnosti kontinuirane ili sezonske isporuke te predviđenim rokovima isporuke.
- dokaze, oznake ili certifikate koji potvrđuju lokalno podrijetlo, tradicijsku vrijednost, kvalitetu, ekološki status ili druge posebne značajke proizvoda, ako postoje.
- reference i dosadašnje iskustvo u prodaji, turističkoj ponudi, sajmovima, manifestacijama ili sličnim kanalima, ako postoje.
- ostalu dokumentaciju koju Terme i/ili Pro konzalting d.o.o. zatraže radi provjere uvjeta za zakonito uključivanje proizvoda u prodajni asortiman.





7. Kriteriji za uključivanje u prodajni asortiman
Odabir ponuđača će se razmatrati prema kvaliteti, autentičnosti i tržišnoj prikladnosti proizvoda, lokalnom podrijetlu, mogućnosti kontinuiteta isporuke, raznolikosti ukupnog asortimana i usklađenosti s konceptom GSRP Wellovar. 
	Kriterij prihvatljivosti/odabira
	Opis kriterija
	Bodovi (max.50)

	Lokalno podrijetlo i autentičnost
	Povezanost proizvoda s Bjelovarom, BBŽ i turističkom regijom; tradicijska ili lokalna priča
	0–15

	Kvaliteta i tržišna prikladnost
	Kvaliteta izrade/proizvoda, pakiranje, cijena i prikladnost za turističku prodaju
	0–15

	Kontinuitet isporuke
	Pouzdanost, dostupne količine i mogućnost redovite ili sezonske isporuke
	0–10

	Posebne oznake i održivost
	Certifikati, eko-status, tradicijski proizvodi, održiva ambalaža i slične vrijednosti
	0–5

	Reference i prezentacija
	Iskustvo, nastup na tržištu i kvaliteta predstavljanja proizvoda
	0–5


8. Način i rok podnošenja prijava
Prijave se dostavljaju do 18.09.2026. do 15:00 sati, elektronički na info@pro-konzalting.hr  i/ili u zatvorenoj omotnici na adresu: Pro konzaltong d.o.o., P. Preradovića 4/1 s naznakom „Javni poziv – Wellovar“, prema konačno utvrđenom načinu dostave.
Prijave zaprimljene nakon navedenog roka mogu se razmatrati u sljedećem ciklusu uključivanja novih proizvođača, ako Terme i Pro konzalting d.o.o. odluče da javni poziv ostaje periodično otvoren.
9. Pregled prostora i pojašnjenja
Zainteresirani ponuđači mogu zatražiti dodatne informacije o konceptu uređenja prostora, načinu izlaganja i prodaje te tehničkim uvjetima koje definira Pro konzalting d.o.o.
10. Odabir i uključivanje ponuđača
Prijave će pregledati predstavnici Pro konzalting d.o.o., a prema potrebi će se od ponuđača zatražiti uzorci, dodatna pojašnjenja ili dokumentacija.
O prihvaćanju proizvoda za uključivanje u asortiman prijavitelji će biti obaviješteni do 22. rujna 2026.g. 
S odabranim ponuđačima Pro konzalting d.o.o., ugovorno određeni subjekt, uredit će komercijalne i operativne uvjete prodaje, uključujući predaju robe, cijene, obračun prodaje, rokove plaćanja, povrate, zamjenu robe i druge potrebne elemente.
Pro konzalting d.o.o. zadržava pravo ne prihvatiti pojedini proizvod ili prijavu, odnosno naknadno izmijeniti asortiman, vodeći računa o kvaliteti ponude, raspoloživom prostoru, interesu kupaca i poslovnoj održivosti suvenirnice.




11. Ključne obveze u provedbi koncepta
• Pro konzalting d.o.o. vodi točnu i provjerljivu evidenciju prodaje i dostavlja mjesečna izvješća ugovorenim proizvođačima;
• prostor, oprema i inventar koriste se pažnjom dobrog gospodarstvenika i isključivo za ugovorenu namjenu;
• lokalni ponuđači ne stječu pravo samostalnog korištenja ili podzakupa dijela poslovnog prostora, već njihovi proizvodi ulaze u zajednički izložbeno-prodajni koncept prema odobrenom asortimanu;
• svi proizvodi, cijene, deklaracije, fiskalizacija i način prodaje moraju biti usklađeni s važećim propisima;
• svi sudionici dužni su poštovati kućni red, sigurnosne, higijenske i druge standarde objekta GSRP Wellovar;
• Pro konzalting d.o.o. osigurava funkcionalnost prostora i surađuje s Termama na zajedničkim promotivnim aktivnostima i promociji destinacije;

12. Završne odredbe
Podnošenjem prijave ponuđač potvrđuje interes za uključivanje svojih proizvoda u zajednički izložbeno-prodajni koncept i prihvaća da samo podnošenje prijave ne stvara pravo na prodajni prostor niti obvezu prihvaćanja proizvoda.
Na pitanja koja nisu uređena ovim pozivom primjenjuju se propisi Republike Hrvatske te ugovorni i interni akti Pro konzalting d.o.o. koji uređuju provedbu projekta.


	U Bjelovaru, 14.09.2026.


	

Za Pro konzalting  d.o.o.

	
	Adela Zobundžija

